[{"text_idx": "#000001", "text": "Rhagolwg: Tour de France 2023"}, {"text_idx": "#000002", "text": "Mae bron yn ddechrau mis Gorffennaf, sy'n golygu'n bod ni ar drothwy digwyddiad chwaraeon blynyddol mwya'r byd, y Tour de France."}, {"text_idx": "#000005", "text": "\"Mae\u2019n anodd crynhoi mawredd y Tour de France mewn geiriau. Pinacl y calendr seiclo, lle mae seiclwyr gorau\u2019r byd yn dod ynghyd i gystadlu, lle mae\u2019r gwobrau\u2019n fwy nag unrhyw le arall. Mae llygaid y byd ar y Tour de France, y digwyddiad chwaraeon blynyddol mwyaf yn y byd. Cenhedloedd y byd yn dod ynghyd, a phlethwaith lliwgar o feics, seiclwyr, cefnogwyr gwyllt a brwdfrydig, diwylliant, angerdd, iaith, mynyddoedd a dyffrynoedd, dringfeydd a gwastadeddau. Hynny oll wedi\u2019i gywasgu i dair wythnos."}, {"text_idx": "#000006", "text": "Does dim byd tebyg iddo\u2019n bod. Mae\u2019r holl beth yn sioe fawr, sy\u2019n gallu teimlo dros ben llestri. Ond eto, rydym ni\u2019n dal i\u2019w garu. Yn methu a\u0302 thynnu\u2019n llygaid oddi wrtho. A thirwedd a diwylliant Ffrainc yn gefnlen i\u2019r cyfan, yn gefnlen i\u2019r ddrama sy\u2019n deillio o gystadlu brwd ymysg seiclwyr gorau\u2019r byd."}, {"text_idx": "#000007", "text": "Mae\u2019n apelio at bawb; boed ichi wylio rasio beics bob wythnos, neu unwaith y flwyddyn pan ddaw\u2019r Tour. Mae\u2019n nefoedd i bobl sy\u2019n ymddiddori ym mhob tro o\u2019r pedalau, neu i rai sy\u2019n dymuno bod yn rhan o road trip rownd Ffrainc o\u2019r lolfa."}, {"text_idx": "#000008", "text": "Dyna\u2019r gobaith o\u2019r rhagolwg hwn hefyd, y prif ragolwg yr ydw i\u2019n ei ysgrifennu cyn y Tour de France bob blwyddyn - apelio at bawb. Y gallwch chi siwper-ffans seiclo ei fwynhau, ac y gallwch chi sy\u2019n ymddiddori\u2019n fwy yn y tirwedd a\u2019r diwylliant ei fwynhau.\""}, {"text_idx": "#000009", "text": "Dydy fy nod wrth sgwennu'r blog ddim yn newid o flwyddyn i flwyddyn yn yr un modd nad ydy mawredd y Tour yn newid o flwyddyn i flwyddyn."}, {"text_idx": "#000010", "text": "Felly amdani, on y va, a dyma ragolwg o Tour de France 2023."}, {"text_idx": "#000011", "text": "Mae\u2019n anodd o bryd i\u2019w gilydd amgyffred gwir faint Ffrainc; o ran ei arwynebedd sydd tua 250,000 milltir sgwa\u0302r, mae dros dri deng gwaith maint Cymru. Dyna un ffordd o edrych arni. Ffordd arall o edrych arni fyddai edrych ar fap cwrs y Tour de France eleni. Mae sawl jo\u0302c yn cael ei gwneud yn aml am sut y caiff Llydaw ei hanghofio, neu sut y dylai\u2019r cwrs ymdebygu\u2019n fwyfwy at y cwrs a redwyd ym 1921, oedd yn llythrennol yn daith gylch o amgylch Ffrainc. Pe edrychem ar gwrs eleni, gwelem mai Tour de Canolbarth Ffrainc ydyw yn hytrach. Mae\u2019n dilyn llwybr pwynt-i-bwynt i raddau eithaf helaeth, felly mae\u2019n rhyfeddol rywsut cymaint o Ffrainc sydd heb ei chynnwys yn y ras er gwaetha\u2019r 21 o gymalau hirion."}, {"text_idx": "#000012", "text": "Dwi wedi mynd ar gyfeiliorn cyn cychwyn, ond ta waeth am hynny. 21 o gymalau dros 3,404km, gan gynnwys un ras yn erbyn y cloc, chwech ystod gwahanol o fynyddoedd, ac wyth cymal mynyddig."}, {"text_idx": "#000014", "text": "Does dim dechrau hawdd i\u2019r peloton mewn taith sy\u2019n cychwyn a gorffen yn Bilbao \u2013 3,300m o ddringo i\u2019w goncro dros sawl dringfa fer ond digon serth hefyd, gan arwain at gyfle euraidd i\u2019r puncheurs ddangos eu doniau a chipio\u2019r maillot jaune cyntaf. Her fymryn yn wahanol sydd y diwrnod canlynol, gyda mwy eto o bwyntiau i\u2019r dosbarthiad mynyddoedd i demtio dihangwyr, a dringfa 8km ddigon heriol o fewn cyrraedd i\u2019r llinell derfyn all greu ta\u0302n gwyllt tebyg i\u2019r hyn welwn ni yn ras undydd Clasica San Sebastian (yn San Sebastian - Donostia yn Euskara - mae\u2019r cymal hwn yn gorffen). Gan adael Gwlad y Basg ryw 130km mewn i gymal 3, dyma gyfle cyntaf y gwibwyr i serennu, a hynny yn Bayonne. Diwrnod arall o wibio ar gymal 4 i bontio i\u2019r Pyre\u0301ne\u0301es, yn gynnar iawn yn y ras eleni. Pur anaml y bydd y ras yn cynnwys cymal mynyddig mor gynnar a\u0302 hyn, ond dyna reidrwydd dyluniad y cwrs a lleoliad y Grand De\u0301part. Annhebygol y bydd gwahaniaethau mawr rhwng y prif ffefrynnau ond eto mae\u2019n gyfle i sefydlu hierarchaeth gynnar wrth i\u2019r reidwyr deithio o hoff dref y Tour, Pau, i Laruns dros dair dringfa gategoredig. Bydd y diwrnod canlynol, fodd bynnag, yn fwy o her byth. Ar gymal 6 daw diweddglo copa cynta\u2019r ras, gan ddringo dros enwogion y Pyre\u0301ne\u0301es \u2013 y Col d\u2019Aspin a\u2019r Col du Tourmalet - i galon y mynyddoedd cyn cloi yn Cauterets-Cambasque pan fyddo Sbaen draw dros y gorwel. Cymal i\u2019r gwibwyr sydd i ddilyn gan ddilyn yr afon Garonne i Bordeaux, cyn bo digon o waith dringo tua\u2019r diwedd i\u2019w gwneud hi fymryn anos i\u2019r gwibwyr ar gymal 8. I gloi\u2019r wythnos gyntaf daw ei huchafbwynt, wrth i gymal 9 arwain y reidwyr i ail ddiweddglo copa\u2019r ras i Puy de Do\u0302me, dringfa hors cate\u0301gorie. Digon i demtio\u2019r ffefrynnau a\u2019r dihangiad fel ei gilydd."}, {"text_idx": "#000017", "text": "Col de la Forclaz, fy llun i o 2022"}, {"text_idx": "#000018", "text": "Does dim cyfle i gymryd ysbaid wrth ddechrau\u2019r drydedd wythnos a\u2019r reidwyr yn wynebu diwrnod arall o fynyddoedd mawrion yr Alpau, y Col de Saisies a\u2019r Cormet de Roselend yn eu plith, a\u2019r olaf ohonynt fydd y drwgenwog Col de la Loze, sef copa ucha\u2019r Tour eleni. Nid yn aml ydym ni wedi gweld Tadej Pogac\u0327ar yn dioddef, ond yn 2020 dyna ddigwyddodd wrth i Primoz\u030c Roglic\u030c ennill pymtheg eiliad arno. Yn hytrach na diweddglo copa fel welwyd bryd hynny, bydd y reidwyr yn mynd i lawr i gyrchfan sgi\u0308o pencampwriaethau\u2019r byd eleni, Courchevel, i orffen. Bourg-en-Bresse fydd lleoliad diwedd cymal 18 a chyfle yn fanno i\u2019r gwibwyr, a chyfle cyffelyb iddynt yn Poligny ar gymal 19. Un hwra\u0302 olaf i\u2019r dringwyr a ffefrynnau\u2019r dosbarthiad cyffredinol ddaw ar gymal 20, y cymal olaf ond un, dros fynyddoedd y Vosges gan gynnwys y Ballon d\u2019Alsace, a chyfres o chwe dringfa gategoredig a\u2019r ddwy olaf yn rhai categori un. Hynny oll wedi\u2019i gywasgu i 133.5km a diweddglo yn Le Markstein, lle gwnaeth Annemiek van Vleuten gam mawr tuag at fuddugoliaeth yn y Tour de France Femmes y llynedd. Mae\u2019n gymal all newid popeth. Mae\u2019r potensial yma am ddiwrnod lle mae\u2019r dosbarthiad cyffredinol yn cael ei throi ben i waered, yn debyg i\u2019r hyn wnaeth Chris Froome yn y Giro yn 2018. Pe bai\u2019r fuddugoliaeth yn dal i fod yn y fantol ar y cymal yma, byddai\u2019n syniad da iawn glynu\u2019ch hun i\u2019r sgri\u0302n. Prosesiwn arferol yn y brifddinas geir i gloi\u2019r ras, a phencampwriaethau\u2019r byd answyddogol i\u2019r gwibwyr."}, {"text_idx": "#000019", "text": "Ar y Cormet de Roselend, 2019"}, {"text_idx": "#000022", "text": "Mae'r cwrs lletraws eleni'n golygu fod cyfle i bob math o reidiwr yn y ras eleni; tra bo digon o gyfleoedd i'r dihangiad lwyddo mae cyfleoedd teilwng hefyd i wibwyr ym mhob rhan o'r ras. Ddylai bod dim anogaeth i'r un ohonyn nhw adael yn gynnar."}, {"text_idx": "#000023", "text": "Mae Jasper Philipsen yn enw mawr ac yntau wedi cael (mae'n debyg - dydw i heb ei wylio fo eto) cryn dipyn o sylw ar un o benodau Tour de France: Unchained ar Netflix, a felly hefyd ei gyd-reidiwr o Alpecin Deceuninck, Mathieu van der Poel. Dechrau digon cymhedrol y mae Philipsen wedi'i gael i'r tymor, heb greu argraff sylweddol ond wedi cipio buddugoliaeth fan hyn fan draw. van der Poel ydi van der Poel, beth bynnag fo'i restr o ganlyniadau am y flwyddyn, ond mi fydd o'n fodlon a\u0302 chwe mis cynta'r flwyddyn hyd yn oed o'i safonau fo - buddugoliaethau nodedig yn Milano Sanremo a Paris-Roubaix i enwi ond dau."}, {"text_idx": "#000024", "text": "Mae Fabio Jakobsen yn sicr yn un o wy\u0302r cyflyma'r byd a llond llaw o fuddugoliaethau i'w enw eisoes eleni; mwy na all rai fel Caleb Ewan, Alexander Kristoff a Dylan Groenewegen ei hawlio. Mae Christophe Laporte yn un i'w wylio heb os nac oni bai ac yntau'n cyrraedd y ras ar da\u0302n yn dilyn dwy buddugoliaeth yn y Dauphine\u0301, ac mae'n bosib y bydd ei gyd-reidiwr o Jumbo-Visma, Wout van Aert, yn awyddus i wibio hefyd. I mi beth bynnag mae Sam Welsford yn enw cymharol newydd ar y si\u0302n broffesiynol ac yntau wedi hawlio ambell fuddugoliaeth eleni ac ail nodedig yn Paris-Roubaix."}, {"text_idx": "#000025", "text": "Bydd hi'n braf iawn gweld Biniam Girmay ar linell ddechrau'r Tour eleni a hynny am y tro cyntaf; mi wnaeth o serennu yn y Giro llynnedd felly hei lwc y caiff o gystal llwyddiant yn Ffrainc eleni hefyd."}, {"text_idx": "#000026", "text": "Un enw mawr sydd ar o\u0302l i'w grybwyll, enw Mark Cavendish. Mae'n cyrraedd y ras a\u0302'i obeithion ar guro record cymalau Eddy Merckx, ac er mwyn ceisio cyflawni hynny mae ei di\u0302m, Astana, wedi galw ar arbenigedd Mark Renshaw fel ymgynghorydd iddo ar y Tour eleni. Ac yntau'n ymddeol eleni, bydd o'n sicr yn awyddus i adael popeth ar lonydd Ffrainc yn y gwibiau clwstwr."}, {"text_idx": "#000027", "text": "Byddwn i'n dadlau, fel sawl un arall, mai ras dau geffyl ydy'r Tour de France eto eleni."}, {"text_idx": "#000028", "text": "Ras rhwng Jonas Vingegaard a Tadej Pogac\u030car, y ddau sydd wedi dod i'r brig dros y dair ras ddiwethaf."}, {"text_idx": "#000029", "text": "Bu peth ansicrwydd am gyflwr Pogac\u030car wedi iddo dorri ei arddwn yn Lie\u0300ge-Bastogne-Lie\u0300ge yn gynharach eleni olygodd hoe o chwe wythnos, ond chwalwyd unrhyw amheuaeth gan ei berfformiad yn ras yn erbyn y cloc pencampwriaethau Slofenia. Ar yr un cwrs a\u0302 2020, hawliodd y fuddugoliaeth gan guro'i amser blaenorol o funud a 27 eiliad. Doedd hynny ddim yn ddigon iddo - roedd rhaid iddo fynd ati ddydd Sul i ennill y ras ffordd hefyd. Felly oni bai ei fod o yn y crys melyn neu'r crys gwyn (sy'n hynod debygol), bydd o yng nghrys pencampwr Slofenia bob dydd."}, {"text_idx": "#000031", "text": "Dim ond yr wythnos hon y gwnaeth o ddychwelyd i rasio ar y si\u0302n broffesiynol yn dilyn ei anaf, ond mae wedi ailgydio yn llif y buddugoliaethau gafodd yn flaenorol i'r ddamwain yn Lie\u0300ge - llif oedd yn cynnwys tair buddugoliaeth mewn cwta dair wythnos yn Fflandrys, Amstel Gold a Fle\u0300che. Ac yn flaenorol i hynny, roedd o eisoes wedi ennill ras wythnos Paris-Nice a'r Vuelta a Andaluci\u0301a. Mae'r paralel a dynnir a\u0302 llysenw Eddy Merckx - y canibal - yn arbennig o berthnasol iddo; mae'n ennill drwy'r flwyddyn beth bynnag fo'r ras."}, {"text_idx": "#000032", "text": "Yn debyg iawn i ddatblygiad i'w yrfa, mae datblygiad Jonas Vingegaard ar hyd y tymor wedi bod yn un graddol, diffwdan. 3ydd gafodd o yn Paris-Nice y tu o\u0302l i Pogac\u030car a Gaudu, ac wedi hynny aeth i gipio buddugoliaethau yn rasys wythnos Itzulia a'r Dauphine\u0301 mewn modd a oedd yn sicr yn argyhoeddi."}, {"text_idx": "#000033", "text": "Bydd ganddo fyth yr un rhyddid ag a gafodd yn ystod y ddau Tour diwethaf ac yntau bellach wrth gwrs yn enillydd y ras, felly bydd pwysigrwydd y ti\u0302m hyd yn oed yn fwy iddo eleni. Gwelem ddylanwad Wout van Aert yn y ras y llynnedd wrth arwain y Daniad at y fuddugoliaeth, a bydd presenoldeb Wilco Kelderman, Tiesj Benoot a Nathan van Hooydonck yn hollol hanfodol. Ond yr arf bwysicaf sydd ganddo yw Sepp Kuss, domestique gorau'r byd, fyddai'n cystadlu yn eu herbyn am y fuddugoliaeth pe bai o ar di\u0302m arall. Mae ei synnwyr dactegol a'i gryfder yn cyfuno i gynnig arweiniad sy'n rhan mor bwysig o'r frwydr yn erbyn Pogac\u030car."}, {"text_idx": "#000034", "text": "Rw\u0302an, pe na bai unrhyw ffactorau allanol yn effeithio ar y byd seiclo, pe bai seiclo'n cael ei rasio 'ar bapur', yna byddai'r ddau uchaf wedi'i gadarnhau eisoes. Hyd yn oed os nad ydy'r ddau ohonyn nhw'n cael unrhyw anffawd o gwbl a'u bod nhw'n llwyddo i aros ar eu beics hyd y diwedd, yna mae'r ras am y trydydd safle yn un diddorol. Os oes un neu'r ddau ohonyn nhw yn cael anffawd - fel sy'n aml yn digwydd ar o\u0302l i'r wasg adeiladu sioe o gwmpas naratif dau geffyl blaen - yna bydd y ras am y melyn yn un hynod agored."}, {"text_idx": "#000035", "text": "Mi gychwynnwn ni mewn lle eithaf amlwg ag enillydd y Tour yn 2019, sef y Colombiad Egan Bernal. Mae reidiwr Ineos wedi gorfod gwella'n araf ac yn bwyllog o anaf enbyd gafodd o tra'n hyfforddi, ac mae wedi bod yn braf ei weld o'n dechrau dod yn o\u0302l at ei goed yn ystod eleni - mi orffennodd o'n 12fed yn y Dauphine\u0301. Mae'n annhebygol iawn y gwelem ni Bernal unrhyw le'n agos at ei orau yn y ras eleni, ond byddai'n braf ei weld o'n chwarae rhyw ran."}, {"text_idx": "#000036", "text": "Mae'n bosib, felly, o ganlyniad i hynny, y byddwn ni'n cael gweld mwy ar Carlos Rodri\u0301guez yn ro\u0302l arweinydd Ineos. Mae'r Sbaenwr ifanc yn reidiwr hynod addawol, yn enwedig pan ddelo'r dringfeydd. Mi orffennodd o'n 9fed yn y Dauphine\u0301 sy'n awgrymu i mi nad ydy o ar y lefel angenrheidiol i gystadlu a\u0302'r gweddill. Serch hynny, yn yr unig dro yr ydym wedi ei weld o yn rasio Grand Tour oedd y Vuelta y llynnedd, a bryd hynny mi gafodd o 7fed. Felly pwy a w\u0302yr. Mae'n un i'w wylio heb os. Felly hefyd Tom Pidcock o'r un ti\u0302m; yn absenoldeb arweinydd clir bydd rhyddid iddo gwrso cymalau fel y gwnaeth a\u0302 llwyddiant llynedd pan gipiodd o gymal Alpe d'Huez."}, {"text_idx": "#000037", "text": "Mi symudwn ni 'mlaen at y Ffrancwr David Gaudu gafodd ail yn Paris-Nice. Mi'r oedd hi'n dipyn o nyth cacwn yn rhengoedd Groupama-FDJ pan gyhoeddwyd y byddai o, ynghyd a\u0302 Thibaut Pinot fydd yn cwrso buddugoliaethau cymalau yn ei flwyddyn olaf ar y si\u0302n broffesiynol, yn arwain y ti\u0302m, heb adael lle i Arnaud De\u0301mare y gwibiwr. Canlyniad timau 8 person yw hwn mae'n siwr, a gofyn bod yn fwy penodol o ran amcanion wrth lunio carfannau."}, {"text_idx": "#000038", "text": "O'r herwydd, bydd cryn dipyn o bwysau ar ysgwyddau Gaudu, hynny a phwysau gobeithion cenedl gyfan. Mi gafodd o siocar yn y Dauphine\u0301, a\u0302 dweud y gwir yn onest, a dydy hi ddim yn ymddangos fel pe bai o wedi gallu cynnal y safon addawol osododd yn flaenorol yn y tymor gan gyrraedd yr uchelfannau yn Itzulia a Paris-Nice."}, {"text_idx": "#000039", "text": "At Ffrancwr arall awn ni nesaf sef Guillaume Martin. Does wybod byth beth ddaw o'r athronydd rhan amser, ac mae'n bosib y gwelwn ni ei strategaeth io-io - ymuno a\u0302'r dihangiadau i ennill amser cyn colli llwythi'r diwrnod canlynol - yn dychwelyd eleni. Mi orffennodd yn seithfed yn y Dauphine\u0301, felly mae o mewn cyflwr go lew."}, {"text_idx": "#000040", "text": "Mi wnawn ni weithio'n ffordd i fyny canlyniad y Dauphine\u0301 gyda thri o Awstraliaid. Yn 6ed daeth Jack Haig o Bahrain-Victorious; dylid cofio ar y pwynt yma fod cysgod trasiedi Gino Ma\u0308der yn drwm ar y garfan honno ar hyn o bryd - ond mae'n bosib fod yna ysgogiad yn eu hysbryd 'Ride for Gino'. Yn 5ed daeth Jai Hindley, un sydd wedi profi ei allu ar hyd y rasys tair wythnos yn fwy na'r rasys wythnos drwy ennill y Giro yn 2022, felly mae pethau'n edrych yn addawol iddo f'yntau. Wedyn Ben O'Connor yn 4ydd, un sydd a'i fryd ar orffen ar bodiwm y Tour de France byth ers gorffen yn 4ydd yn 2021. Chafodd o ddim lwc da iawn y llynnedd gan adael y ras yn gynnar, felly mi fydd o'n awyddus i ddychwelyd i'r trywydd cywir eleni."}, {"text_idx": "#000041", "text": "Pwy sydd ar o\u0302l? Wel, ti\u0302m EF yn un. Richard Carapaz neu Rigoberto Ura\u0301n fydd yn hawlio'r arweinyddiaeth? Dau ben profiadol, ond dau hefyd sydd heb gyrraedd yr uchelfannau disgwyliedig ers peth amser. Rhaid mae'n debyg crybwyll Enric Mas er nad ydy o wedi argyhoeddi ryw lawer ychwaith eleni. Dydy Simon Yates heb rasio ers mis Ebrill ac mae o yno i arwain Jayco AlUla (colli trac ar enw'r ti\u0302m), 4ydd yn Paris-Nice ddim rhy ffo\u0302l. Romain Bardet yn fythol bresennol; cafodd o 5ed yn y Tour de Suisse."}, {"text_idx": "#000042", "text": "Un enw sydd yn sefyll allan yn dilyn y rasys paratoi yw Mattias Skjelmose. Mi wna i faddau i chi pe na baech wedi clywed amdano o'r blaen, ond dyma i chi enillydd y Tour de Suisse eleni. Dwi'n ansicr faint o sicrwydd neu ansicrwydd y dylem ni'i deimlo ynghylch canlyniad y ras honno oherwydd effaith trasiedi Gino Ma\u0308der, ond p'run bynnag, mae o wedi profi ei fod o'n rasiwr hynod addawol a chyflawn. Enillodd o bencampwriaeth Denmarc dros y penwythnos a daeth yn ail yn Fle\u0300che Wallonne yn gynharach eleni, a choeliwch chi fi, dydi curo Juan Ayuso - y next big thing - yn y Tour de Suisse ddim yn digwydd ar chwarae bach. Mae'n gryf yn erbyn y cloc ac ar y dringfeydd - beth arall sydd ei angen ar reidiwr os ydy o am gystadlu yn y Tour? Wel, ti\u0302m, i raddau helaeth. Dydy Lidl-Trek ddim yn llawn reidwyr allai gamu i'w gefnogi pe bai pethau'n mynd o'i le. Naill ffordd neu'r llall, dwi'n edrych ymlaen yn eiddgar at gael gweld beth ddaw ohono yn y ras eleni."}, {"text_idx": "#000043", "text": "Dwi hefyd yn edrych ymlaen i weld beth ddaw o Julian Alaphilippe sydd heb fod ar ei orau ers peth amser, ond sydd a\u0302 chymeriad mor apelgar ac arddull ddi-droi'n-o\u0302l rywsud o rasio. Gobeithio y cawn ni ei weld o'n ein diddanu ni unwaith eto eleni."}, {"text_idx": "#000050", "text": "Y dair gwaith diwethaf ydw i wedi darogan enillydd ras ar Y Ddwy Olwyn - dwi wedi bod yn gywir."}, {"text_idx": "#000053", "text": "Giro d'Italia 2023: Primoz\u030c Roglic\u030c. Cywir."}, {"text_idx": "#000055", "text": "Dwi am ddarogan mai Jonas Vingegaard fydd yn ennill y Tour, a hynny am yr eilwaith. Yr unig wahaniaeth sydd gen i rhyngddo fo a Pog yw fod Pog wedi torri'i arddwn a hynny heb os wedi newid cynlluniau ei baratoadau. Dyna'r unig sail sydd gen i i'r penderfyniad dibwys hwn."}, {"text_idx": "#000056", "text": "Diolch am ymuno a\u0302 mi eto ar gyfer rhagolwg o ras sy'n bownd o fod yn werth ei gweld, fel bob blwyddyn arall."}, {"text_idx": "#000057", "text": "La Vuelta yn y Gymraeg am y tro cyntaf: yr holl fanylion"}]